Sjálfboðaliðar í fullum undirbúning fyrir Jólabasar 7. nóvember 2019 Sjálfboðaliðar í Föt sem framlag hafa í nógu að snúast þessa dagana þar sem þeir eru að undirbúa jólabasar sem haldin verður á Aðventuhátíð Kópavogs laugardaginn 30. nóvember , á túninu í og við Menningarhúsin í Kópavogi . Fjölbreytt dagskrá verður á Aðventuhátíð í Kópavogi þar sem allir ættu að finna eitthvað við sitt hæfi . Dagskráin hefst klukkan 13 og svo hefst útiskemmtun klukkan 16 , þá er tendrað á tré og slegið upp balli með skemmtilegum gestum . Sjálfboðaliðar eru að prjóna og hekla fjölbreyttan fatnað eins og til dæmis húfur , vettlinga , sjöl , peysur , teppi og sokka á bæði börn og fullorðna . Allt er þetta íslenskt handverk prjónað og heklað í góðra vinahópi . Nú er brett upp ermar til að leggja lokahönd fyrir basarinn . Ef þú vilt slást í hópinn eða hefur áhuga á að vera með í verkefninu þá er tilvalið að mæta á næstu samverur sem fara fram 13. Nóvember og 27. Nóvember í Rauða krossinum í Kópavogi , Hamraborg 11 , 2. hæð . Frekari upplýsingar á kopavogur@redcross.is eða í síma 570 4061 .